బంజారాహిల్స్: మద్యం మత్తులో పోలీసులను చితకబాదిన మహిళ WATCH LIVE TV
ధోనీ సరిగా ఆడట్లేదు.. తప్పించారు: గంగూలీ
ధోనీని టీ20 జట్టు నుంచి తప్పించడం నన్నేమీ ఆశ్చర్యపరచలేదు. ఎందుకంటే గత కొంతకాలంగా అతను చెప్పుకోదగ్గ స్థాయిలో బ్యాట్‌తో రాణించడం లేదు. 2020లో జరిగే టీ20 ప్రపంచకప్‌లోనూ అతను ఆడటం అనుమానమే.
Samayam Telugu | Updated:
Oct 30, 2018, 06:33PM IST
ధోనీ సరిగా ఆడట్లేదు.. తప్పించారు: గంగూలీ
టీ20ల్లో మహేంద్రసింగ్ ధోనీ సరిగా ఆడట్లేదు కాబట్టే.. జట్టు నుంచి సెలక్టర్లు తప్పించారని భారత మాజీ కెప్టెన్ సౌరవ్ గంగూలీ అభిప్రాయపడ్డాడు. వెస్టిండీస్, ఆస్ట్రేలియాతో త్వరలో జరగనున్న టీ20 సిరీస్‌ కోసం ఇటీవల జట్టుని ఎంపిక చేసిన సెలక్టర్లు.. ధోనీ తప్పించి అతని స్థానంలో యువ వికెట్ కీపర్ రిషబ్‌ పంత్‌కి అవకాశమిచ్చిన విషయం తెలిసిందే. దీంతో.. ధోనీ టీ20 కెరీర్‌ ఇక ముగిసిందంటూ వార్తలు వస్తున్నాయి. అయితే.. చీఫ్ సెలక్టర్ ఎమ్మెస్కే ప్రసాద్ మాత్రం.. ధోనీకి విశ్రాంతినిచ్చామని సర్దిచెప్పే ప్రయత్నం చేస్తున్నారు.
2014లో టెస్టులకి రిటైర్మెంట్ ప్రకటించిన ధోనీ.. అప్పటి నుంచి కేవలం వన్డే, టీ20లు మాత్రమే ఆడుతున్నాడు. దీంతో.. అతనికి ప్రత్యేకంగా విశ్రాంతినివ్వాల్సిన అవసరం లేదని క్రికెట్ విశ్లేషకుల అభిప్రాయం. తాజాగా రెండు టీ20 సిరీస్‌ల నుంచి ధోనీని తప్పించడంతో.. ఇక వచ్చే ఏడాది జనవరి 12 వరకూ మళ్లీ అంతర్జాతీయ క్రికెట్ ఆడే అవకాశం అతనికి లేకపోయింది. వెస్టిండీస్‌తో నవంబరు 4 నుంచి మూడు టీ20ల సిరీస్ ఆడనున్న టీమిండియా.. ఆ తర్వాత ఆస్ట్రేలియాతో మూడు టీ20లు, నాలుగు టెస్టులు, మూడు వన్డేలు ఆడనుంది. దీంతో.. ఈ సిరీస్‌లో భాగంగా జనవరి 12 నుంచి జరిగే వన్డేల్లో మాత్రమే ధోనీ మళ్లీ మైదానంలోకి దిగనున్నాడు.
‘ధోనీని టీ20 జట్టు నుంచి తప్పించడం నన్నేమీ ఆశ్చర్యపరచలేదు. ఎందుకంటే గత కొంతకాలంగా అతను చెప్పుకోదగ్గ స్థాయిలో బ్యాట్‌తో రాణించడం లేదు. 2020లో జరిగే టీ20 ప్రపంచకప్‌లోనూ అతను ఆడటం అనుమానమే. అందుకే.. ఫామ్‌లో ఉన్న రిషబ్ పంత్‌కి సెలక్టర్లు ఛాన్సిచ్చారు’ అని గంగూలీ వెల్లడించాడు.
వెస్టిండీస్‌తో తాాజాగా జరుగుతున్న ఐదు వన్డేల సిరీస్‌లో ఇప్పటికే భారత్ జట్టు 2-1తో ఆధిక్యంలో నిలవగా.. తిరువనంతపురం వేదికగా గురువారం మధ్యాహ్నం ఆఖరి వన్డే జరగనుంది. ఈ ఏడాది భారత్ తరఫున ధోనీ ఆడే ఆఖరి మ్యాచ్ కూడా ఇదే..!!
 
Telugu News App ఏపీ, తెలంగాణకు సంబంధించిన లేటెస్ట్ అప్‌డేట్స్‌, జాతీయ, అంతర్జాతీయ, ఎడ్యుకేషన్, బిజినెస్, సినిమా, ఆధ్యాత్మికం, స్పోర్ట్స్, వైరల్ కథనాల కోసం తెలుగు సమయం యాప్‌ను డౌన్‌లోడ్ చేసుకోండి.